钦定古今图书集成/明伦汇编/氏族典/第160卷 > 韩洪
## 钦定古今图书集成/明伦汇编/氏族典/第160卷 > 韩洪

按《隋书韩擒虎传》：“洪字叔明，擒虎季弟也。少骁勇善
射，膂力过人。仕周，侍伯上士。后以军功拜大都督。高
祖为丞相，从韦孝宽破尉迥于相州，加上开府甘棠
县侯。高祖受禅，进爵为公，寻授骠骑将军。开皇九年，
平陈之役，授行军总管。及陈平，以功加柱国，拜蒋州
刺史。数岁，转廉州刺史。时突厥屡为边患，朝廷以洪”
骁勇，检校朔州总管事，寻拜代州总管。仁寿元年，突
厥达头可汗犯塞，洪率蔚州刺史刘隆、大将军李药
王拒之。遇敌于恒安，众寡不敌。洪四面搏战，身被重
疮，将士沮气。敌悉众围之，矢下如雨。洪伪与敌和，围
少解。洪率所领溃围而出，死者大半，杀掳亦倍。洪除
名为民。炀帝北巡，拜洪陇西太守。未几，朱崖民王万
昌作乱，诏洪击平之，以功加位金紫光禄大夫。俄而
万昌弟《仲通》复叛，又诏洪讨平之。师未旋，遇疾而卒，
时年五十三。